Kim Behnke (FP), 1998-05-06:
Det er de underligste episoder, som de ekstremt høje danske registreringsafgifter udløser.
Jeg er bekendt med et helt konkret tilfælde, hvor en nordmand flytter til Danmark og stadig væk har en bil registreret i Norge. Vedkommende bliver meget syg og har ikke mulighed for at bringe bilen tilbage til Norge.
Da det går op for de lokale told- og skattemyndigheder
udløser det et øjeblikkeligt krav om betaling af afgifter i Danmark, til trods for at vedkommende er så syg, at det er umuligt for ham at sætte sig ind i bilen.
Den form for behandling er det, folk oplever i deres dagligdag.
Bilen måtte ikke engang af en dansker køres til omregistrering, men først efter meget tovtrækkeri med de lokale myndigheder blev man enig om, at det var man nok nødsaget til, eftersom nordmanden var så syg, at han ikke selv kunne køre bilen frem.
Derimod er det sådan, at hvis der ankommer asylansøgere til Danmark, som selv har medbragt en bil eller har lyst til, mens deres sag bliver behandlet i Danmark, at gå ud og købe en bil, ja, så viser man dem den gestus, at de har mulighed for kun at betale 1 pct. af registreringsafgiften pr. måned.
Den ordning mener vi er forkert, og det er den af to grunde: For det første fordi asylsagsbehandlingen ikke bør være så lang, at asylansøgere overhovedet gør sig tanker om at skulle have en bil, mens de er her.
Jeg skal minde om, at frem til juni 1983 var det sådan, at asylsager blev behandlet på grænsestationen.
Der var ikke noget nedværdigende eller krænkende i, at man gjorde det.
Folk fik et ja eller et nej
direkte på grænsestationen. Sådan bør det være igen, og i det mindste bør det være sådan, at asylsagsbehandlingen er så kortvarig og på så få dage, at ingen asylansøgere drømmer om i de få dage at skulle til at anskaffe sig et køretøj i Danmark, eller at de har brug for, at det køretøj, de måtte have med sig, skal indregistreres i Danmark. Derfor mener vi, at den rigtige måde at løse det her problem på er, at man får asylsagstiden sat ned.
Ser vi på det konkrete lovforslag om problemet med denne 1 pct.'s betaling, så lad mig sige, at hvis Dansk Folkeparti under udvalgsarbejdet kan overbevise os om, at der er tilpas mange mennesker, som misbruger eller udnytter denne her regel, støtter vi gerne forslaget, men viser det sig, at antallet af personer enten er nul eller en enkelt eller to, så synes vi, det er lidt voldsomt at begynde at lave skattelovgivningen om af den grund.
Til gengæld er jeg meget enig i nogle af de betragtninger, som SF's ordfører kom med, nemlig at der kører folk rundt i det danske samfund, som er her kortere eller længere tid, og som slipper med denne ene procent, og det er folk med tårnhøje lønninger, som kører rundt og slider på de danske veje osv., og det synes vi ikke er specielt rimeligt.
Derfor vil vi da godt benytte udvalgsarbejdet til også at få anskueliggjort: Hvad er det egentlig for en type personer, som i øjeblikket har lov til køre rundt og kun betale 1 pct.'s registreringsafgift pr. måned?
I mange andre lande er det jo sådan, at hvis man kommer dertil, så køber man en bil, og når man har været der i nogle måneder og flytter derfra, så sælger man bilen igen.
På samme måde må de pågældende personer selvfølgelig opføre sig, når de er i Danmark.
Så vi mener, at reglen omkring denne ene procents betaling pr. påbegyndt måned i sig selv er problematisk, uanset hvem det så er, det drejer sig om.
Så meldingen vedrørende forslaget er, at vi håber, at Dansk Folkeparti kan retfærdiggøre, at der er et behov.
Er der det, støtter vi forslaget.
Og så gentager jeg synspunktet: Det er nok ikke den minister, vi har til stede, men nærmere indenrigsministeren, der bør skrive sig bag øret eller helst på et stykke papir, at vi skal have sagsbehandlingstiden ned og gøre den så kort, at ingen asylansøgere føler behov for at begynde at købe bil, mens de er i Danmark.